Document ID: /roh_data/filtered/fineweb-2-filterrobots_roh.jsonl.gz/66540

Emna per emna tadlain nus da la redacziun da musica da RTR novas entradas. Quellas survegnin nus sur differentas plattafurmas online, tramess via mail da labels e promoturs ubain era en furma d’in disc cumpact tramess directamain d’artistas ed artists. Uschia sa rimnan spert 40, 50 u anc dapli chanzuns sin noss pults. Da quels selecziunain nus tranter 10 e 15 che vegnan lura emessas en il program quotidian dal radio. Dentant betg tuttas chanzuns èn d’udir medem savens. Mintga nov’entrada vegn repartida ad ina categoria. Per exempel la rotaziun – quai èn chanzuns che vegnan emessas almain ina giada per di e quai sur pliras emnas. Nus avain dentant era ina categoria speziala per l’ura culturala e Vita e cretta la fin d’emna. Tut quellas chanzuns, da pop e rock fin hip hop e folk, chattais ussa mintgamai glindesdi sin noss chanal da Spotify.
Dominic Pohle